Ranskan naisten jalkapallomaajoukkue

Ranskan naisten jalkapallomaajoukkue on Ranskan jalkapalloliiton hallinnoima Ranskaa kansainvälisissä jalkapallo-otteluissa edustava joukkue.
Ranska pelasi ensimmäisen virallisen maaottelunsa huhtikuussa 1971. Sitä ennen Ranska pelasi epävirallisia naisten maaotteluita jo 1920-luvulla muun muassa Englantia vastaan. Maajoukkue on pelannut olympialaisissa kolme kertaa, MM-kilpailuissa viidesti ja EM-kilpailuissa seitsemän kertaa.
Olympialaiset.
Ranskan naisjoukkue pelasi olympialaisissa ensimmäisen kerran Lontoon kisoissa 2012. Alkulohkossaan se hävisi Yhdysvalloille 2–4 sekä voitti Pohjois-Korean 5–0 ja Kolumbian 1–0. Puolivälierissä Ranska voitti Ruotsin 2–1 mutta hävisi sitten välierissä Japanille 1–2 ja pronssiottelussa Kanadalle 0–1. Ranska sijoittui turnauksessa neljänneksi. Marie-Laure Delie, Laura Georges, Élodie Thomis ja Wendie Renard tekivät turnauksessa kaksi maalia sekä Gaëtane Thiney, Camille Catala ja Eugénie Le Sommer yhden.
Rio de Janeiron olympialaisissa 2016 Ranska selviytyi puolivälieriin, joissa se hävisi Kanadalle 0–1.
Pariisin olympialaisiin 2024 Ranska pääsi mukaan järjestäjämaana. Se voitti alkulohkossa Kolumbian 3–2 ja Uuden-Seelannin 2–1 sekä hävisi Kanadalle 1–2. Puolivälierissä Ranska hävisi Brasilialle 0–1. Marie-Antoinette Katoto oli viidellä maalillaan turnauksen paras maalintekijä.
Maailmanmestaruuskilpailut.
Vuoden 2003 MM-kisoissa Ranska ei selviytynyt alkulohkosta jatkoon. Vuoden 2011 MM-kilpailuissa se voitti alkulohkossa Nigerian 1–0 ja Kanadan 4–0 sekä hävisi emäntämaa Saksalle 2–4. Puolivälierissä vastustajana oli Englanti, jonka Ranska voitti rangaistuspotkukilpailussa maalein 4–3 (jatkoajan jälkeen peli oli tasan 1–1). Välierissä Ranska hävisi Yhdysvalloille 1–3 ja pronssiottelussa Ruotsille 1–2, joten se sijoittui kisoissa neljänneksi..
Vuoden 2015 MM-kisoissa Ranska voitti alkulohkonsa, jossa se voitti Englannin 1–0 ja Meksikon 5–0 mutta hävisi Kolumbialle 0–2. Neljännesvälierissä Ranska voitti Etelä-Korean 3–0 mutta puolivälierissä se hävisi Saksalle rangaistuspotkukilpailussa lukemin 4–5 ottelun oltua jatkoajan jälkeen tasalukemissa 1–1. Ranskan maalintekijät kisoissa olivat Eugénie Le Sommer (3 maalia), Marie-Laure Delie (3 maalia), Amandine Henry, Élodie Thomis ja Louisa Nécib, minkä lisäksi vastustaja teki yhden oman maalin. Joukkuetta valmensi Philippe Bergeroo.
Vuonna 2019 Ranska toimi MM-kilpailujen järjestäjämaana. Se voitti alkulohkossaan Etelä-Korean 4–0, Norjan 2–1 ja Nigerian 1–0. Ranska voitti neljännesvälierissä Brasilian jatkoajan jälkeen 2–1 mutta hävisi puolivälierissä Yhdysvalloille 1–2. Ranskan pelaajista Wendie Renard teki turnauksessa neljä maalia sekä Valérie Gauvin, Amandine Henry ja Eugénie Le Sommer kaksi. Joukkuetta valmensi Corinne Diacre.
MM-kilpailuissa 2023 Ranska pelasi alkulohkossaan Jamaikan kanssa maalittoman tasapelin sekä voitti Brasilian 2–1 ja Panaman 6–3. Ranska voitti neljännesvälierissä Marokon 4–0 mutta putosi jatkosta häviämällä puolivälierissä Australialle rangaistuspotkukilpailun jälkeen. 
Euroopan-mestaruuskilpailut.
EM-kilpailuissa Ranska sijoittui kahdeksan parhaan joukkoon jo vuonna 1989 mutta ei tuolloin päässyt neljän joukkueen lopputurnaukseen. Vuoden 2009 EM-kisojen alkulohkossa se sijoittui toiseksi voitettuaan Islannin 3–1, hävittyään Saksalle 1–5 ja pelattuaan Norjan kanssa tasan 1–1. Puolivälierissä Ranska hävisi Alankomaille rangaistuspotkukilpailussa maalein 4–5; varsinainen peliaika ja jatkoaika päättyivät maalittomana. Vuoden 2013 EM-kisoissa Ranska oli alkulohkonsa ykkönen kolmella voitolla (Venäjä 3–1, Espanja 1–0, Englanti 3–0) mutta hävisi puolivälierässä Tanskalle rangaistuspotkukilpailussa maalein 2–4 (jatkoajan jälkeen 1–1). Vuoden 2017 EM-kisojen alkulohkossa Ranska voitti Islannin 1–0 ja pelasi sekä Itävallan että Sveitsin kanssa tasan 1–1 mutta hävisi puolivälierissä Englannille 0–1.
Ranska ylsi välieriin EM-kilpailuissa 2022. Se voitti alkulohkossaan Italian 5–1 ja Belgian 2–1 sekä pelasi Islannin kanssa 1–1-tasapelin. Puolivälierissä Ranska voitti Alankomaat jatkoajan jälkeen 1–0. Välierissä Ranska hävisi Saksalle 1–2.
Tilastoja.
Eniten otteluita.
"Aktiiviset pelaajat lihavoitu. Tilastot päivitetty 19. kesäkuuta 2025.
Eniten maaleja.
"Aktiiviset pelaajat lihavoitu. Tilastot päivitetty 19. kesäkuuta 2025.